Ansongon piiri

Ansongon piiri () on paikallishallintoalue Gaon alueella Malissa. Sen pinta-ala on 23 614 neliökilometriä.Schéma, s. 7. Piirissä on 132 000 asukasta (vuonna 2009)RGPH, s. 107..

Maantiede, ilmasto ja luonto
Ansongon piiri rajoittuu pohjoisessa Gaon alueen Gaon ja idässä Ménakan piireihin, kaakossa Nigeriin, lounaassa Burkina Fasoon sekä lännessä Timbuktun alueen Gourma-Rharousin piiriin. Se on pinnanmuodostukseltaan etupäässä hiekkaista tasankoa, jonka halki virtaa Nigerjoki. Luonnonalueita ovat joen oikean rannan Gourma ja vasemman rannan Haoussa. Laaksoihin muodostuu ajoittain kuivuvia järviä. Hyötykaivannaisiin kuuluu mangaani.Schéma, s. 15–16.

Ilmasto on erittäin kuiva ja kuuma. Pohjoisin osa on autiomaata ja loput Sahelin vyöhykettä. Nigerjoella on oma pienoisilmastonsa. Kasvillisuus koostuu egyptintokopuista, matalista pensaista ja jokikananhirssin kaltaisista heinäkasveista. Eläinkuntaan kuuluvat gasellit, harvinaiset kirahvit ja strutsit sekä Nigerin jokilaakson virtahevot, manaatit ja krokotiilit. Ansongon–Ménakan eläintensuojelualue kattaa lähes puolet piirin pinta-alasta.Schéma, s. 15–17.

Hallinnollinen jako ja asutus
Ansongon piiriin kuuluu seitsemän maalaiskuntaa: Ansongo, Bara, Bourra, Ouattagouna, Talataye, Tessit ja Tin-Hama. Hallinnollinen keskus on Ansongo. Kyliä ja nomadiryhmiä on yhteensä 87.

Piiri käsittää 13,9 % alueen pinta-alasta ja 24,3 % sen väestöstäRGPH, s. 106–107..
Kaksi kolmasosaa väestöstä asuu Nigerjoen varrella. Asukkaat ovat etupäässä songhaita, tuaregeja, fulbeja, arabeja, dawsahakeja ja bozoja. Lisäksi on hausoja, dogoneja ja bambarojaSchéma, s. 18–19.. Vallitseva uskonto on islamSynthèse, s. 4..

Liikenne, talous ja palvelut
Tärkeimmät liikenneväylät ovat Gaosta Ansongon kautta Labbézangaan Nigerin rajalle johtava maantie RN17, Ansongon, Ménakan ja Andéramboukanen välinen RN20 sekä Burkina Fason rajalle johtava RN43. Gaon ja Ansongon välillä on ympärivuotista jokiliikennettä. Ansongon ja Labbézangan väli on liikennöitävissä vain syyskuusta helmikuuhun. Ansongon lähellä Zakoïréssa on vähän käytetty huonokuntoinen lentokenttä.Schéma, s. 68–70.

Paikallisia elinkeinoja ovat maanviljely, karjanhoito, kalastus, käsityöammatit, kaupankäynti ja keräilySynthèse, s. 4–5.. Tärkeimmät viljelyskasvit ovat riisi, durra, hirssi, lehmänpapu ja vihanneksetSchéma, s. 25–26.. Kotieläimiä ovat naudat, lampaat, vuohet, aasit, hevoset, kamelit, ja siipikarjaSchéma, s. 39.. Karjaa viedään Nigeriin, Nigeriaan ja Burkina FasoonSchéma, s. 46.. Hyvin pienimuotoinen teollisuus jalostaa maataloustuotteita ja kalaaSchéma, s. 62.. Osa väestöstä hakeutuu ansiotöihin Malin kaupunkeihin ja naapurimaihinSchéma, s. 21..

Piirissä toimii 51 alakoulua, kymmenen yläkoulua, lyseo, kahdeksan koraanikoulua, 32 lukutaitokeskusta, 18 koulutus- ja kehittämiskeskusta (CED) ja opetuksen tukikeskusSchéma, s. 79, 81.. Terveyspalveluihin kuuluvat piirin poliklinikka, 11 terveyskeskusta, 17 terveysasemaa ja kaksi apteekkiaSchéma, s. 84.. Kulttuurilaitoksia ovat Ansongon kulttuuritalo, kirjasto ja nuorisotaloSchéma, s. 74.. Sotelman lankapuhelinverkko sekä Malitelin ja Orangen matkapuhelinverkot kattavat osan piiristäSchéma, s. 71.. Ansongossa on vesijohto, mutta ei sähköverkkoaSchéma, s. 10, 92..

Matkailu
Seudun nähtävyyksiä ovat Labbézangan kosket, Ansongon–Ménakan eläintensuojelualueen strutsit ja kirahvit, Nigerjoen virtahevot sekä Kukian kuninkaanpalatsin rauniot Bentian saarella. Matkailupalveluja ei ole käytännössä lainkaan.Schéma, s. 63–65.

Lähteet




Viitteet

*